Ս. ՎԼԱՍ ՀԱՅԱԶԳԻ ՀԱՅՐԱՊԵՏԻՆ ՀԵՏ ՏՈՒՊՐՈՎՆԻՔԻ ՄԷՋ
(ՇՐՋՈՒԱԾ ՕՏԱՐԱՄՈԼՈՒԹԻՒՆ՝ Ի ՆՊԱՍՏ ՀԱՅՈՒԹԵԱՆ)
 
28 Օգոստոս 2009-ին, Արամ Ա. Կաթողիկոս հրաւէր մը կը ստա-նար Խրուաթիոյ Տուպրովնիք քաղաքի Կաթոլիկ Առաջնորդ Գերապայծառ Ժելիմիր Փուլիճէն, 2–3 Փետրուար 2010-ին մասնակցելու աւելի քան 1000 տարիներէ ի վեր Տուպրովնիքի պաշտպան Ս. Վլաս Հայրապետի տօ-նախմբութեան եւ մասունքներու մեծահանդէս թափօրին։
Խրուաթիա մաս կը կազմէր նախկին Եուկոսլաւիոյ եւ 1992-էն ի վեր անկախ պետութիւն է։ Խրուաթիոյ տարածքը 56.594 քառակուսի քիլոմեթր է, մայրաքաղաքը` Զակրէպ, ըստ 2001-ի մարդահամարին՝ բնակչութիւնը 4.437.460 միլիոն, սփիւռքի բնակչութիւնը` 5 միլիոն։
11 Յունուար 2010-ին Վեհափառ Հայրապետը Փուլիճ Գերապայծառին կը յայտնէր թէ պիտի չկարենար անձամբ ներկայ գտնուիլ Ս. Վլասի տօնա-կատարութեան եւ ես զինք պիտի ներկայացնէի ու իր պատգամը փոխանցէի հաւատացեալ ժողովուրդին՝ վերահաստատելով քրիստոնէական այն խոր կապերը որոնք գոյութիւն ունէին հայ եւ խրուաթ ժողովուրդներուն միջեւ։
2 Փետրուարի յետ միջօրէի ժամը 3-ին, Ս. Վլաս Եկեղեցւոյ մուտքին, հազարաւոր հաւատացեալներու ծափողջոյններուն ընդմէջէն, Արամ Ա. Կաթո-ղիկոսին թարգմանը հանդիսանալով հայերէնով կ՚ըսէի.
«Հայրապետական սիրով կ՚օրհնենք ձեզ Ս. Վլաս Հայրապետի լեզուով՝ հայերէնով. ՅԱՆՈՒՆ ՀՕՐ ԵՒ ՈՐԴՒՈՅ ԵՒ ՀՈԳՒՈՅՆ ՍՐԲՈՅ. ԱՄԷՆ»։
Ապա, Հայր Իվիցա Փերվան կը կարդար անգլերէնէ խրուաթերէնի թարգմանուած 30 Յունուար 2010 թուակիր հայրապետական պատգամը, զոր, վաւերագրական արժէքին համար, թարգմանաբար կ՚արձանագրեմ այստեղ.
«Քրիստոնէական սիրով կ՚ողջունենք ձեզ, երբ կը տօնակատարէք ձեր հայրենի սուրբին՝ Ս. Վլասի Տօնը։ Անձնապէս հրաւիրուած էինք մասնակցելու այս կարեւոր տօնախմբութեան, սակայն նախապէս ունեցած այլ պայմանա-ւորուածութեան պատճառաւ չկարողացանք ձեզի հետ ըլլալ այս երջանիկ եւ հոգեպէս պակուցիչ առիթով։ Գերաշնորհ Տ. Նարեկ Եպս. Ալեէմէզեան, մեր Եկեղեցւոյ Միջ-եկեղեցական Յարաբերութիւններու Վարիչը, ձեզի հետ է՝ մեզ եւ մեր հոգեւորական դասը ներկայացնելով։
Ս. Վլաս Հայրապետ ամբողջ քրիստոնէութեան մէջ ամենէն ժողո-վըրդական եւ մեծարուած սուրբերէն մին է։ Բազմաթիւ հրաշքներ կը վե-րագրուին անոր։ Ան նուիրեալ աւետարանիչ մը եւ քրիստոնէական հաւատքի պաշտպան մը եղած է։ Արդարեւ, Ս. Վլասի համար քրիստոնէական հաւատքը եղած է աւետարանական արժէքներու ցոլացում եւ ամբողջանուէր ծառա-յութիւն՝ աղքատին, զրկեալին եւ հիւանդին։ 
Ս. Վլաս եզակի յարգանք կը վայելէ Կաթոլիկ Եկեղեցւոյ, Ուղղափառ Եկեղեցիներու եւ Հայ Առաքելական Եկեղեցւոյ մէջ։ Ան Տուպրովնիք քաղաքի պաշտպան սուրբն է, ծանօթ որպէս Սվեթի Վլահօ, եւ ձեր աւանդութեան համաձայն Սուրբին մասունքները ամեն տարի 3 Փետրուարին յատուկ թափօրով կը շրջին ու մասնաւոր տօնակատարութիւններով Սուրբը կը մե-ծարուի։ Տուպրովնիք քաղաքը սերտ կապուածութիւն ունի Ս. Վլասին, որ ձեր մէջ ամեն տեղ կենդանի ներկայութիւն է։ 
Սիրելի՛ եղբայրներ եւ քոյրեր ի Քրիստոս, 
Երբ Ս. Վլաս Հայրապետի տօնը կը նշէք, անհրաժեշտ կը նկատենք ձեզի յիշեցնել հետեւեալ կէտերը.
Առաջին, ինչպէս գիտէք, Ս. Վլասի ծագումը առնչուած է Հայկական Կիլիկիոյ եւ Հայ Եկեղեցւոյ հետ ու այդ իսկ պատճառաւ երկարատեւ կապեր գոյութիւն ունեցած են մեր երկու Եկեղեցիներուն եւ ազգերուն միջեւ։ Խորքին մէջ, հակառակ մեր ունեցած զանազանութիւններուն եւ աշխարհագրական հեռաւորութեան, սուրբերը հոգեւոր հաղորդակցութեամբ մեզ իրարու կը զօդեն։ Հետեւաբար, սուրբերու տօները մեզ կը հրաւիրեն առաւել մերձենալու իրարու՝ մեր Տէր Յիսուս Քրիստոսի հանդէպ ունեցած համայնական հաւատարմութեան մէջ։
Երկրորդ, սուրբերը բարեխօսներ են մեր եւ Քրիստոսի միջեւ։ Անոնք մարդոց եւ Աստուծոյ միջեւ հաղորդակցական ամենէն ազդու ազդակներն են։ Արդ, սուրբերը մեր անհատական եւ հաւաքական կեանքը իմաստաւորող ներ-կայութիւն պէտք է դառնան։
Երրորդ, սուրբերը քրիստոնէական կեանքի տիպար օրինակներ են։ Այս հասկացողութեամբ, քրիստոնեայ ըլլալ կը նշանակէ Քրիստոսի ճշմարիտ հետեւորդը դառնալ, քրիստոնեայ ըլլալ կը նշանակէ Աւետարանը կեանքով թարգմանել, քրիստոնեայ ըլլալ կը նշանակէ Երկինքի Արքայութիւնը ապրիլ այս աշխարհի վրայ։ Այս առաքինութիւնները վաւերականօրէն առկայ են սուրբերու վարքին մէջ։
Իսկապէս Ս. Վլաս այսպիսի՛ սուրբ մըն էր։ Ան մեր կեանքի խաւարին մէջ փայլատակող աստղ մըն է, որ մեզ դէպի «ճանապարհ, կեանք եւ ճշմար-տութիւն» (Յովհ. 14.6) կ՚առաջնորդէ»։
2–3 Փետրուարին, 6 գերապայծառներու, 70 վարդապետներու, շուրջ 400 քաղաքական ու հասարակական ղեկավարներու եւ հիւրերու ու 15 հազար հաւատացեալներու հետ, հոգեւոր եզակի ապրումներով կը մասնակցէի Ս. Վլաս Հայրապետի տարեկան տօնակատարութեան կրօնական եւ աշխարհիկ հանդիսութիւններուն ու եկեղեցական թափօրին ընթացքին, ծխական եկեղե-ցիներու աւելի քան հարիւր դրօշներու ծածանումին ընդմէջէն, կը կրէի Ս. Վլասի գլուխն ու աջը։ Տարօրինակ զգացում մը կը պատէր զիս, երբ կը մտաբերէի թէ Պէյրութէն մեկնելէն առաջ գրկած եւ օրհնած էի ընկերոջս՝ Արծիւ եւ Յասմիկ Տէր Խաչատուրեանին նորածին Ճոզէֆը։ Որքա՜ն օրհնեալ պիտի ըլլայինք եթէ մեր բոլոր նորածիններն ալ Ս. Վլասի սրբութեան կեանքը ապրէին իրենց ծնողներու օրինակելի ներշնչումով…։
Մնացեալ օրերուն հանդիպումներ կ՚ունենայի Տուպրովնիքի Կառա-վարիչ Նիգոլա Տոպպոսլաւիչին, Քաղաքապետ Անտրօ Վլահուսիչին եւ Գերա-պայծառ Ժելիմիր Փուլիճին հետ ու աղօթակից կը դառնայի Ֆրանչիսկեան ու Տոմինիկեան Միաբանութիւններու վարդապետներուն եւ մայրապետներուն ու Թեմի հոգեւորականութեան։ 
Նաեւ ներկայ կը գտնուէի Քաղաքապետին հիւրընկալած ճաշկերոյթին, Տուպրովնիքի Խրուաթական եւ Հայկական Բարեկամութեան Միութեան կազ-մակերպած Արամ Խաչատուրեանի նուագահանդէսին, Ս. Աստուածածնի Վերափոխումն Մայր Տաճարին մէջ տեղի ունեցած Ս. Վլասի նուիրուած հոգեւոր համերգին եւ կ՚երգէի Ս. Վլասի նուիրուած Հայ Եկեղեցւոյ Մանկունք շարականը ու «Յանուն Հօր եւ Որդւոյ եւ Հոգւոյն Սրբոյ» օրհնելէ ետք ներկաները, նոյնը խրուաթերէնով կը փոխանցէի, մեծ յուրախութիւն տուպրովնիքցինե-րուն՝ “Slava Ocu I Sinu I Duhu Svetomu”։ Առաւել, երկիցս կ՚այցելէի Մայր Տաճարի մասունքներու մատուռը՝ ուր դարերէ ի վեր աւելի քան 200 մասունքներ խոր երկիւղածութեամբ ի պահ դրուած են, ու Տուպրովնիքի եւ Սթոնի վանքերն ու եկեղեցիները։ 
Պատմական օրեր էին եւ կ՚ապրէի Ս. Վլասի, հայ Սուրբին, մեր Սուրբին, ոգեղէն հաղորդութեամբ…։ 
Մինչեւ Դպրեվանք մտնելս երբ Սեբաստիա բառը լսէի, Մխիթարեան Միաբանութեան հիմնադիր Սեբաստացի Մխիթար Աբբահայրը (1676–1749) միքտս կու գար։ Իսկ Դպրեվանքի մէջ ալ կը լսէի «Սեբաստացի Ընկեր Մուրատին» (1874–1918) մասին։ Հիմա կ՚աւելնար Ս. Վլասը…։
Փուլիճ Գերապայծառին հետ նամակներու փոխանակումէն, հայկական ու համաքրիստոնէական աղբիւրներու պրպտումներէն եւ Տուպրովնիք կատա-րած այցելութենէս ի յայտ կու գար թէ Ս. Վլաս Սեբաստիոյ հայ եպիսկոպոսը մեծահամբաւ եւ հրաշագործ սուրբ մըն էր Ուղղափառ եւ Հռոմէական Կաթոլիկ Եկեղեցիներուն մէջ։ Ուղղափառներ Ս. Վլասի յիշատակը կը տօնեն Փետրուար 11-ին եւ Լատիններ՝ Փետրուար 3-ին։ Մեր մօտ Ս. Վլասի տօնը շարժական է եւ 2010-ին զուգադիպեցաւ Շաբաթ, 16 Յունուարին։
          Հայ Առաքելական Եկեղեցւոյ մէջ Ս. Վլաս կը յիշատակուի «Սրբոցն Պետրոսայ Հայրապետին, Վլասայ Եպիսկոպոսին եւ Աբիսողոմայ Սարկա-ւագին» տօնակարգով։
          Ըստ հայկական սրբախօսութեան, Ս. Պետրոս Հայրապետ Ս. Աթանասի նախորդած է Աղեքսանդրիոյ [Եգիպտոս] Ս. Աթոռին վրայ՝ քրիստոնեաներու հալածանքներուն ամենասաստիկ մէկ շրջանին։ Ան նահատակուած է 311-ին։ Ս. Աբիսողոմ եղած է Ս. Պետրոսի սարկաւագն ու ընկերակիցը։ Ան իր կեանքը խոստովանողական մահով կնքած է Ս. Պետրոսի նահատակութենէն ետք։
          Ս. Վլաս եղած է Սեբաստիա քաղաքի եպիսկոպոսը։ Սրբակեաց եւ հրա-շագործ հովիւ մըն էր ան, որ Դիոկղետիանոսի հալածանքներուն ժամանակ կը քաջալերէր քրիստոնեաները եւ բանտին մէջ անոնց կ՚այցելէր։ Լիկիանոսի օրով, երբ հալածանքը կը սաստկանար, որպէսզի Եկեղեցւոյ հօտը ամբողջապէս չբնաջնջուէր, Ս. Վլաս ժողովուրդին խորհուրդ կու տար պահ մը մեծ քաղաք-ներէ հեռանալ եւ ինքն ալ Արգէոս լեռան մենաստաններէն մէկուն մէջ կը ճգնէր։ Հոն գազաններ կը մօտենային իրեն եւ ան օրհնութեամբ, աղօթքով եւ բժշկական արուեստին հմտութեամբ՝ որուն ծառայած էր ատենին, կ՚առողջացնէր անոնց վէրքերը։ Վերջապէս, Ս. Վլասի թաքստոցը կը յայտնուէր եւ Ագրիկողայոս դատաւորին կողմէ պատգամաւորներ կու գային զինք դատարան տանելու։ Կ՚ընդառաջէր անոնց եւ անցած գիւղերուն մէջ շարունակ բժշկութիւններ կը կատարէր։ Հազիւ Սեբաստիա մտած էր, երբ մայր մը լալահառաչ կ՚իյնար անոր ոտքերուն՝ խնդրելով իր նոր մեռած զաւկին վերակենդանութիւնը։ Գթալով մօր արցունքներուն, ան կ՚աղօթէր. «Հայր գթութեան եւ Աստուած ամենայն մխիթա-րութեան, լսէ՛ ծառայիդ աղօթքը եւ վերադարձո՛ւր այս մանուկին կեանքը՝ որպէսզի բոլորը գիտնան թէ դուն ես կեանքի եւ մահուան տէրը»։ Հազիւ աղօթքը աւարտած, մանուկը կը վերակենդանանար իր մօր գրկին մէջ։ Մանուկին կոկորդը ձուկի փուշ խրած ըլլալով մեռած էր, եւ ասկէ մեկնելով, կոկորդի հիւանդութիւններու պարագային Ս. Վլասի բարեխօսութեան կը դիմուի։ Ս. Վլաս կը նկատուի գազաններու պաշտպան եւ կոկորդներու բժիշկ Սուրբը։ Երբ դատարան կը ներկայանար, Ս. Վլաս իր համարձակ պատասխաններով կը կշտամբէր դատաւորը եւ սաստկօրէն գանակոծուելով արիւնլուայ բանտ կը փոխադրուէր, մինչ եօթը բարեպաշտ կիներ անոր արիւնով կ՚օծուէին, այս պատճառաւ ալ հրակէզ տանջանքներու կը մատնուէին, սակայն անվնաս կ՚ազատէին եւ ի վերջոյ սուրով կը նահատակուէին։ Ս. Վլաս երկրորդ անգամ կը հարցաքննուէր եւ աւելի խիստ պատասխաններ տալուն համար Սեբաստիոյ լիճը կը նետուէր։ Անկէ եւս ազատուելէ յետոյ, Ս. Վլաս նոյն դատաւորին վճիռով 316-ին կը գլխատուէր։ 
Թորգոմ Պատրիարք Գուշակեան կը վկայէ. «Իր գերեզմանաքարը մինչեւ մեր օրերը կը ցուցուէր Սեբաստիոյ մէջ, թուրքի մը տան բակը, ուր ուխտի կ՚երթային քրիստոնեաները» (Սուրբք եւ Տօնք, Անթիլիաս-Լիբանան, 1981, էջ 74)։ 
11-րդ դարուն, հայ թագաւոր մը ասպետական կարգ մը կը հաստատէր եւ ասպետներ Ս. Վլասի նկարը կը կրէին իրենց կուրծքին վրայ գտնուող խաչին կեդրոնը։
Ս. Վլասի մեծարումը սկսած է Հայաստանի մէջ, ուր քրիստոնեաներ եւ իսլամներ զայն դարերով նկատած են «Կոկորդի Սուրբը»։ Ս. Վլասի տօնին առթիւ, Տուպրովնիքի Ս. Վլաս Եկեղեցւոյ մէջ, հոգեւորականներ յատուկ մոմ ի ձեռին կոկորդի օրհնութիւն կը կատարեն։
Տուպրովնիք ներծծուած է Ս. Վլասի մեծարումով։ Անոր արձանը քաղաքի բոլոր դղեակներուն եւ աշտարակներուն վրայ ու եկեղեցիներուն մէջ կը գտնուի։ Յիշեցի 1983-ի Իրաք այցելութիւնս, ուր Սատտամ Հիւսէյնի նկարը չափա-զանցօրէն տիրական էր ամեն տեղ…։
Տուպրովնիքի հոգեւոր ժառանգութեան մէջ հայ սուրբերու խոր ար-մատներ գոյութիւն ունին։ Նախ քան Ս. Վլասը, քաղաքին հին պաշտպան սուրբերը եղած են Փոքր Հայքի Ս. Զենոբիոս Եպիսկոպոսն ու քոյրը՝ Ս. Զենոբիան, որոնց մասունքները 1012-էն ի վեր Տուպրովնիքի մէջ կը գտնուին։ 
Իսկ Տուպրովնիքի եւ Ս. Վլասի հոգեւոր կապը սկսած է 971-ին, երբ Սուրբին բարեխօսութեամբ Տուպրովնիք պաշտպանուած է վենետիկցիներու բռնագրաւումէն։ 972-ին Տուպրովնիքի Հանրապետութեան ծերակոյտը Ս. Վլասը «Տուպրովնիքի Պաշտպան Սուրբը» հռչակած է եւ այդ թուականէն ի վեր ան ամեն տարի անընդմիջաբար կը տօնախմբուի։ Ս. Վլասի մասունքներուն Տուպրովնիք հասնելուն մասին երկու տարբերակներ կան. առաջին, 11-րդ դարուն տուպրովնիքցի վաճառականներ զայն Արեւելքէն բերած են. երկրորդ, 1026-ին Կոստանդնուպոլսէն յոյն վանական մը զայն բերած է։ Այսօր Տուպ-րովնիք իր մասունքներու ճոխ հաւաքածոյին մէջ ունի Ս. Վլասի գլուխը, աջ եւ ձախ ձեռքերն ու ոտքը։ 
Հայերու Տուպրովնիքի մէջ ապրած ըլլալուն եւ խրուաթներ ու հայեր կապերուն մասին յիշատակութիւններ կան։ Տուպրովնիքցի հայ մը՝ Ճուրօ Պալիվի եղած է քանի մը պապերու նշանաւոր բժիշկը (ծնեալ՝ Տուպրովնիք 1668-ին, մահացեալ՝ Հռոմ 1707-ին)։ Կայ Եղբայր Վիցը Գելեզը (ծնեալ՝ Միլինի [Խրուաթիա] 1834-ին, մահացեալ՝ Նափոլի [Իտալիա] 1895-ին), որ Մարաշի եւ Այնթապի հայ կաթոլիկ եպիսկոպոսութիւններուն եւ միսիոնարութեան հիմ-նադիրն էր։
1272 թուականը կրող Տուպրովնիք Քաղաքի Օրինագիրքին 8-րդ հատորին 55-րդ գլուխը կը վկայէ թէ վաճառականական աշխոյժ կապեր կային Տուպրովնիքի եւ Կիլիկիոյ Թագաւորութեան միջեւ, ուր նաեւ կը յիշուի Կիլիկիոյ Թագաւորութեան հատած դրամներու գործածութիւնը։
Տուպրովնիքցի Ռայմունտ Կալլանի Ելիչ (1722–1727), նախքան Տուպ-րովնիքի արքեպիսկոպոս դառնալը, Անգարայի արքեպիսկոպոսն ու Կոս-տանդնուպոլսոյ Առաքելական Փոխանորդն էր եւ սերտ գործակցութիւն ունե-ցած է Մխիթար Սեբաստացի Աբբահօր հետ։ Յոսիփ Մարինովիչ, Փերասթէն [Մոնթէնեկրօ] յիսուսեան միաբան մը, կը հանդիսանայ Արեւմուտքի մէջ հայ ժողովուրդի պատմութիւնը գրած եւ Եւրոպայի մէջ հայութեան արդի պատ-մութեան քննարկումը հիմնադրած առաջին անձը։
19-րդ դարուն եւ 20-րդ դարու սկիզբը տուպրովնիքցիներ, միւս խրուաթ-ներուն նման, բարեկամական կապեր ունեցած են Արեւելքի առեւտրական քաղաքներուն մէջ գտնուող հայերուն հետ, եւ անոնցմէ մաս մը փրկած են Մեծ Եղեռնի ժամանակ։ 
Սեբաստիոյ Իսահակ Հաճեան Գերապայծառը 1902-ին Տուպրովնիք եկած է դրամ հաւաքելու՝ որպէսզի Ս. Վլասի գերեզմանը վերագնէր թուրքերէն, եւ մեծ խանդավառութեամբ դիմաւորուած է ժողովուրդէն։
Օր մը, փողոցը քալած պահուս, Տիկին Վեսնա Նութրիցիօ բարեւեց զիս եւ ինծի յանձնեց երաժիշտ Պետրոս Ոսկեանի դասական երաժշտութեան խտա-սալիկը, յայտնելով թէ ան 1932-ին Տուպրովնիք ծնած է եւ 1979-ին Զակրէպ մահացած։  Տիկին Վեսնայի քոյրը՝ Մարիան կինն է Պետրոսին եւ տակաւին Տուպրովնիք կ՚ապրի, իսկ անոնց զաւակը՝ Էտին, Ատոմ Էկոյեանի հետ ֆիլ-մարուեստով կը զբաղի Վանգուվըրի մէջ։
Մինչեւ այսօր Տուպրովնիքի բնակիչները մեծ սիրով կապուած են իրենց պաշտպան Սուրբին եւ այս երեւոյթը կը վկայէ թէ շարունակական հոգեւոր կապուածութիւն գոյութիւն ունեցած է խրուաթ եւ հայ ժողովուրդներուն միջեւ։
334-ին, Միլանի Հրովարտակէն ետք, Ս. Վլասի մարմինը ամփոփուած է դամբարանի մը մէջ։ Սեբաստիոյ մէջ Ս. Վլասի յաջորդը եղած է Պետրոս Եպիսկոպոս, որ Ս. Վլասի նահատակութեան վայրին վրայ եկեղեցի մը կառուցած է։ Այս եկեղեցին մինչեւ 18-րդ դար գոյութիւն ունեցած է։ Ս. Վլասի գերեզմանը գտնուած է Սեբաստիոյ արեւմտեան կողմը, Մետրեսէ կոչուած շրջան մը, Պեքիր Օղլու անուն իսլամի մը պարտէզը եւ 1857-ին նորոգուած է հայ կաթոլիկ Պետրոս Գալուստեանին կողմէ, որ Սուրբին տապանաքարն ալ զետեղած է եւ վրան նշած անոր բարեմասնութիւնները։ 1736-ին կամ 1746-ին գերեզմանին տէր իսլամ ընտանիքին նահապետը որոշած է քանդել սրբավայրը. սակայն, Սուրբը երեւցած է իրեն եւ սպառնացած այդպիսի սրբապղծութիւն չգործել։ 
1987-ին Սվազի [պատմական Սեբաստիա] քաղաքապետ Պեքիր Թի-կուրպայա որոշած է նորոգել Սուրբին գերեզմանը։ Ակնյայտ է որ Սվազի բնակիչները այդ վայրին հանդէպ իրենց սնուցած հաւատքը պահած են։ Այսօրուան Սվազի իսլամ բնակիչները թէեւ կ՚աղօթեն «Կոկորդի Սուրբին», սակայն չեն կրցած զայն իրենց կրօնական ապրումներուն շաղախել, որովհետեւ Ս. Վլաս իրենց կեանքին մաս չի՛ կազմեր։
Տուպրովնիքի Խրուաթական եւ Հայկական Բարեկամութեան Միութեան Ատենապետուհին ըսաւ թէ 2008-ին Սվազէն երկու թուրքեր եկած են Տուպ-րովնիք եւ յայտնած թէ գտած են Ս. Վլասի գերեզմանը։

Տուպրովնիքէն կրած տպաւորութիւններս մնայուն դրոշմ թողուցին, որոնցմէ երկուքին հպանցիկօրէն կ՚անդրադառնամ.
Առաջին, ընդհանրապէս մենք հայկական օտարամոլութիւնը ընդգծած ենք։ Ահաւասիկ, Ս. Վլաս Հայրապետի շնորհիւ, օտարին հայամոլութիւնը երեւան կու գայ Տուպրովնիքի մէջ։ Սուրբին պատճառաւ ամբողջ ժողովուրդը անբացատրելի կապով առնչուած է հայութեան եւ Հայ Եկեղեցւոյ։ Հայկական Ցեղասպանութեան քաջածանօթ պատմաբան Դոկտ. Սլոպոտան Լանկ ըսաւ. «Մենք ասացուածք մը ունինք՝ վստահութիւն չկայ ծովուն եւ թուրքին։ Ձեզի համար այս մէկը յաւելեալ բացատրութեան չի՛ կարօտիր»։ 
Ուր որ գացի զիս ողջունեցին որպէս իրենց Սուրբին ազգակիցն ու հայրենակիցը։ Օր մը դպրոցի մը առջեւէն կ՚անցնէի եւ աշակերտները պոռացին. «Ս. Վլասի հայ եպիսկոպոսը»։ Ուրիշ օր մը չորս հոգիով ճաշարան գացինք եւ ի պատիւ Ս. Վլասին մերժեցին դրամ առնել։ Ս. Վլաս Եկեղեցւոյ Հովիւ՝ Հայր Թովմա Սուրբին տօնին փակման սուրբ պատարագի քարոզին ընթացքին, հայութեան եւ 1915-ի Ջարդին մասին խօսելէ ետք, եզրակացուց. «Ամեն օր Ս. Վլասի տօն է մեզի համար։ Ան մեր Սուրբն է. ան մեր քաղաքին մէջ ամեն տեղ է եւ մանաւանդ մեր սրտերուն մէջ պէտք է բնակի»։ Ս. Վլաս Եկեղեցւոյ Տիկնանց Միութիւնը իր կազմակերպած ուտելիքներու վաճառքին հրաւիրեց զիս։ Տուպրովնիքի օդակայանէն մեկնած պահուս, երբ կը պատրաստուէի գիրքերու եւ յուշանուէրներու 20 քիլօ յաւելեալ ծանրութեան փոխարժէքը տալ, պաշ-տօնեան ըսաւ. «Դուք Ս. Վլասի եւ մեր հիւրն էք։ Նորէ՛ն եկէք»։ Տուպրով-նիքցիներուն սէրն ու յարգանքը բարացուցող այլ փաստ մը կարելի է նկատել այն որ երբ «nareg armenski biskup» Google ընէք, 87 անգամ այցելութեանս եւ հանդիպումներուս մասին կը կարդաք…։ 
Տուպրովնիք կեցութեանս օրերուն ինծի ընկերացաւ Խրուաթիոյ եւ հայութեան բացառիկ մասնագէտ եւ այցելութեանս գլխաւոր մղիչ ուժը հան-դիսացած Դոկտ. Վինիցիա Լուփիս, որ որպէս հանրագիտական ծանօթութ-իւններու կերպար կը յիշեցնէր երեք բարեկամներս՝ Հերման Կոլցը՝ Գերման-իայէն, Լեւոն Չուգասզեանը՝ Հայաստանէն եւ Ալպեր Աղազարեանը՝ Երուսա-ղէմէն։ Ան վերայայտնաբերած էր թէ Կիլիկեան շրջանին Տուպրովնիք մասնա-ւոր յարաբերութիւններ մշակած էր հայութեան եւ Հայ Եկեղեցւոյ հետ ու անոնք պէտք էր վերանորոգուէին Մեծի Տանն Կիլիկիոյ Կաթողիկոսութեան ճամբով։ 
Յաջորդ օրն իսկ այնքա՜ն մտերմացայ Լուփիսի հետ, որ իր մականունին հայերէն թարգմանութիւնը ուզեց իմանալ եւ ես սկսայ փաղաքշականօրէն զինք «Գայլիկ» կոչել։ Վերջին օրը, մեր Գայլիկը նարինջ մը տուաւ ինծի, ըսելով. «Մեր պարտէզէն է։ Ձեր հետ տարէք եւ զիս յիշեցէք։ Այս նարինջը նշանաւոր է Տուպրովնիքի մէջ։ Կը կոչուի եութա նարանճա եւ կարելի չէ այսպէս ուտել. զայն կ՚եփեն եւ անուշ կը պատրաստեն»։ Պահը զիս 1988 թուականը փոխադրեց, երբ Լոս Ան-ճելըսի ամերիկեան դրամատան մը սպասման սրահին մէջ, չորք-մարզպանցի հայրենակիցս՝ բանաստեղծ Ալեք Գըլըճեան զիս կը դիմաւորէր նարինջ մը ձեռքին եւ կ՚ըսէր. «Կը ներէք որ ձեզ տանս մէջ չեմ կրնար ընդունիլ. յարմար պայմաններ չունիմ։ Մի՛ զարմանաք այս նարինջին համար։ Երբ առաջին անգամ տէօրթ-եոլցիի մը հանդիպիմ, ի յիշատակ մեր նարնջաստան գիւղին՝ նարինջ մը կու տամ։ Բայց, այս նարինջը լեղի է. մեր նարինջին համը ուրիշ էր…»։
Ու այսօր հարց կու տամ. «Ինչո՞ւ փոխանակ Ս. Վլասի ծննդավայր՝ պատմական Հայաստանին Տուպրովնիք կ՚երթայի Լիբանանէն, ուր 1930-էն ի վեր հաստատուած էր Մեծի Տանն Կիլիկիոյ Կաթողիկոսութեան Ս. Աթոռը՝ 1915-ի Հայկական Ցեղասպանութեան հաւաքական զոհը դառնալէ ետք»։ Այո՛, դառնահամ իրականութիւն է։ Մինչեւ ե՞րբ…։ Արդեօք եթէ Կիլիկիա, Ծովային Հայաստան, մնացած ըլլայինք ի՞նչ պիտի ըլլար այսօր մեր վիճակը։
Տուպրովնիքի Լովրիէնաց Բերդին դարպասին վերեւ արձանագրուած է. NON BENE PRO TOTO LIBERTAS VENDITUR AURO. այսինքն՝ ԱԶԱՏՈՒԹԻՒՆԸ ՈՍԿԻՈՎ ՎԱՃԱՌԵԼԻ ՉԷ։ Ա՛յս պէտք է ըլլայ այսօր եւ միշտ մեր կարգախօսը եւս։
Տուպրովնիքի եկեղեցական եւ քաղաքական պատասխանատուներուն ու ժողովուրդին փափաքն է վերասերտացնել իրենց դարաւոր յարաբերութիւն-ները Մեծի Տանն Կիլիկիոյ Կաթողիկոսութեան հետ եւ ամեն տարի, Ս. Վլասի տօնին, հայեր ունենալ իրենց մէջ։ Որքան շատ, այնքան աւելի լաւ։ 
Երկրորդ, Տուպրովնիքի Քաղաքապետն ու Կառավարիչը իրենց ուրա-խութիւնը յայտնեցին որ այցելութիւնս Խրուաթիոյ եւ Կիլիկիոյ կապերու վերա-նորոգութեան առիթ մը հանդիսացաւ՝ 1000 տարիներու ակամայ ընդմիջումէն ետք։ Անոնք նաեւ հպարտութեամբ ըսին թէ իրենց քաղաքը կը յատկանշուի եկեղեցի եւ պետութիւն գործակցութեամբ։ Ի պատասխան, ես ալ հաստատեցի թէ հայութեան պարագային եւս եկեղեցի եւ ազգութիւն, հաւատք ու հայրենիք անքակտելի միութիւն կը պարզեն։
Ս. Վլասի տօնակատարութեան ընթացքին, երբ աչքիս առջեւէն փողե-րախումբին առաջնորդութեամբ դրօշներ փողփողեցին եւ հազարաւոր ժողո-վուրդ քալեց, ես մտքով Անթիլիաս էի, ուր Ս. Գրիգոր Լուսաւորչի ուխտի օրը կամ Ապրիլ 24-ին հոգիները փոթորկող նման տեսարաններ կը պարզուին մե՛ր սկաուտներուն եւ ժողովուրդին խուռներամ մասնակցութեամբ։ Սակայն, երբ յաջորդ օր երեք հոգեւորականներու հետ սրտբաց զրոյց ունեցանք եւ ափսո-սանքով անդրադարձանք թէ Տուպրովնիքի մէջ պարզ կիրակիներուն լաւագոյն պարագային ժողովուրդին միայն 10 առ հարիւրը եկեղեցի կ՚երթար եւ երիտա-սարդութիւնը ընդհանրապէս բացակայ էր եկեղեցւոյ կեանքէն, հասարակաց նոյն կսկիծը ապրեցանք։ Ժամանակը հասած է,–եւ արդէն իսկ անցած,– որ գիտակցինք թէ քրիստոնէութիւնը,–ու մեր պարագային հայակնիք քրիստո-նէութիւնը,– ֆոլքլոր չէ, այլ՝ ամենօրեայ ապրում, տագնապ ու կեանք՝ «գոյն մորթոյ»։
Տուպրովնիքի մէջ, Ս. Վլասի շնորհիւ եկեղեցի եւ պետութիւն կապը առաւել զօրացած է։ Ս. Վլասի նուիրուած բազմաթիւ շարականներ եւ հայրե-նասիրական երգեր գոյութիւն ունին, որոնք կը յատկանշեն այս երեւոյթը։ Ահաւասիկ թարգմանաբար նմոյշ մը. 
«Եկէ՛ք Ս. Վլասի դրօշը պարզենք խորանին առջեւ։ Ծունկի գանք եւ վերյիշենք անցեալի փառքի օրերը, երբ Տուպրովնիքի ժայռերը ազատութեան տաճարն էին։
Ալիքները ժայռերուն զարնուելով Սուրբին բարեխօսութեան կը դիմէին. Լսէ՛, Ս. Վլաս, մեր աղօթքները եւ պաշտպանէ՛ Տուպրովնիքը, պաշտպանէ՛ մեզ բոլորս։
Դրօշին հետ կը լսենք եկեղեցւոյ զանգակներուն զգլխիչ ձայնը։ Հաւա-տացեալներ կ՚երգեն Ս. Վլասի նուիրուած ազատութեան հին երգը»։
Ահա 1–7 Փետրուար 2010-ը անցուցի Տուպրովնիքի մէջ եւ հանդիսացայ 1038 տարիներ ետք Տուպրովնիք այցելած եւ Ս. Վլասի տօնախմբութեան մասնակցած առաջին Հայ Առաքելական եպիսկոպոսը: Այս պատմական երե-ւոյթին ակնարկելով, 3 Փետրուարին, հոգեւորականներու ճաշկերոյթին ընթաց-քին, Փուլիճ Եպիսկոպոս կ՚ըսէր. «Ուրախ եմ որ Ս. Վլաս անմահ հայ եպիս-կոպոսէն զատ, այս առթիւ առաջին անգամն ըլլալով նաեւ մեզի հետ ունինք հայ եպիսկոպոս մը՝ Նարեկ Եպիսկոպոս Ալեէմէզեանը»։ 
Նոր յիշեցի, թէ հակառակ իր վայելած անսահմա՜ն ժողովրդական բարե-պաշտութեան, Ս. Վլաս Եպիսկոպոս նոյնիսկ Տուպրովնիք չէր այցելած…։
 
Նարեկ Եպս. Ալեէմէզեան

